Merčepa su proglasili krivim: Dobio pet i pol godina zatvora

Zagreb: Ratnom pomoćniku ministra unutarnjih poslova je na Županijskom sudu objavljena nepravomoćna presuda u postupku u kojem je optužen za ratni zločin nad srpskim civilima

<p><strong>Ratnom pomoćniku ministra unutarnjih poslova Tomislavu Merčepu</strong> je, nakon četverogodišnjeg suđenja, na zagrebačkom Županijskom sudu u četvrtak objavljena nepravomoćna presuda u postupku u kojem je optužen za ratni zločin nad srpskim civilima 1991. godine. Proglašen je krivim i dobio je pet i pol godina zatvora. </p><p>Merčep će tijekom dana biti otpravljen u istražni zatvor u Remetincu. Vrijeme koje je proveo u pritvoru, od 10. prosinca 2010. do 5. srpnja 2012. bit će mu uračunato u kaznu bude li presuda potvrđena. </p><p>Merčep je osuđen jer je, kao savjetnik u MUP-u, imao faktičnu <strong>ovlast nad postrojbom policije</strong> i kao takav je bio odgovoran da oni poštuju Ženevske konvencije. a nije poduzeo ništa da se činjenje zločina spriječi. Neutvrđeni pripadnici njegove postrojbe pljačkali su, <strong>zlostavljali i ubijali civile</strong>. Oni su, između ostalog, odgovorni i za ubojstvo obitelji Zec te muškarca pod imenom Saša.</p><p>- Iz iskaza niza svjedoka i vaših brojnih intervjua koje ste dali tijekom 1991. godine, a u kojima ste samog sebe apostrofirali kao šefa postrojbe, Sud je utvrdio da ste imali stvarno zapovjedništvo nad tom postrojbom. Jedna od dužnosti zapovjednika je <strong>spriječiti da njegovi ljudi rade zločine</strong>, a ako rade, kazniti ih kako bi upozorio ostale da je to zabranjeno. Gospodine Merčep, vi to niste učinili - rekao je sudac Zdravko Majerović obrazlažući presudu. </p><p>Sudac je rekao kako je zločine činili 15 do 20 od 300 pripadnika postrojbe te da je riječ o<strong> najnižem obliku ljudskog postupanja</strong> koje nema nikakve veze s obranom domovine. </p><p>- Posljedice vaše pasivnost su katastrofalne. Svaki zločin je katastrofa za sebe. Nevjerojatno je kako je nekoliko ljudi, skrivajući se iza policijske iskaznice, napravilo toliko zla. Neki su prethodno osuđeni po drugim postupcima, a neki su se izvukli - objasnio je sudac. </p><p>Precizirao je kako je Munib Suljić bio pokretačko zlo te da je utjecao na mlade koji su <strong>mislili da je sve dopušteno</strong>. </p><p>- Dok su trajale borbe za oslobađanje Pakraca i Lipika 1991., ti su ljudi ubili obitelj Zec u Zagrebu. Gospodine Merčep, odgovorni ste i zbog toga što ste bili zapovjednik. Da ste reagirali na prvi zločin, <strong>mogli ste spriječiti ostale</strong> - rekao je Majerović i dodao da je Merčep osuđen samo za nedjela za koja je Sud imao dokaze da su ih počinile njegove postrojbe. </p><p>Sudac je objasnio kako je kazna za ovakve zločine od pet do 20 godina, ali Merčepu je odredio <strong>pet i pol godina zatvora</strong> s obzirom da je "star i bolestan čovjek". </p><p>U sudnici se okupilo 20-ak ljudi, suboraca u prijateja koji su Merčepu došli dati podršku.Nakon izricanja presude mogao se čuti niz primjedaba i <strong>dobacivanja Vesni Teršelić</strong> koja je suđenje pratila ispred Documente. </p><p>Merčepov odvjetnik <strong>najavio je žalbu</strong> navodeći kako je sud pogrešno utvrdio da je Merčep bio zapovjednik postrojbe. </p><p> </p>